wickkiey/tamil-wikipedia-markdown huggingface dataset:
# சந்திரம சாந்தா



**சந்திரமா சந்தா** (*Chandrama Santha*-5 மே 1938-25 சூன் 2021) என்பவர் ஓர் இந்திய அரசியல்வாதியும் ஒடிசா சட்டமன்ற மேனாள் உறுப்பினரும் ஆவார். இவர் 1980 முதல் 1990 வரை ஒரிசா சட்டமன்றத்தில் உறுப்பினராக இருந்தார். இந்திய தேசிய காங்கிரசு கட்சியின் உறுப்பினரான இவர் பொட்டங்கி தொகுதியினைப் பிரதிநிதித்துவப்படுத்தினார்.  

## வாழ்க்கை வரலாறு
சந்திரமா சந்தா 1938 மே 5 அன்று பிறந்தார். இவரது கணவர் மாலு சந்தா 1950 மற்றும் 1960களில் ஒடிசா சட்டமன்றத்தில் பணியாற்றினார். விவசாயியான சந்தா பகுதி நேர சமூக சேவகராக இருந்தார். இந்திய தேசிய காங்கிரசின் உறுப்பினரான இவர் நிலக்கொடை இயக்கத்தில் தீவிரமாக இருந்தார். பல உள்ளாட்சி மற்றும் கட்சி பதவிகளை வகித்த சந்தா, பொட்டங்கியின் பஞ்சாயத்துச் சமிதி அகில இந்திய மகளிர் காங்கிரசின் கோராபுட் கிளையின் தலைவராகவும், ஒடிசா பிரதேச காங்கிரசு கட்சியின் மகளிர் குழுவின் நிர்வாக உறுப்பினராகவும் பணியாற்றினார்.  

1980 தேர்தலில், ஒடிசா சட்டப்பேரவைக்குப் போட்டியிட்ட சந்தா, போட்டங்கி தொகுதியில் போட்டியிட்டார். இவர் ஜனதா கட்சி ஜெயராம் பாங்கியைத் தோற்கடித்தார்.1985 தேர்தலில் மீண்டும் போட்டியிட்டுத் தேர்ந்தெடுக்கப்பட்டார். இம்முறை பாங்கியை 44% வாக்குகள் வித்தியாசத்தில் தோற்கடித்தார். சட்டமன்றத்தில் சாந்தா உள்ளூர் பழங்குடியினரின் வளர்ச்சிக்கு முன்னுரிமை அளித்தார். இவரது முதன்மை குறிக்கோள்களில் "ஆதிவாசி மற்றும் தலித் பெண்களின் மேம்பாடு", வரதட்சணை தடை மற்றும் கல்வியறிவை மேம்படுத்துதல் ஆகியவை அடங்கும்.  

தொடர்ந்த தேர்தல் தோல்விக்குப் பிறகு, சந்தா உள்ளூர் அரசியலில் தீவிரமாக இருந்தார். 2002 முதல் 2007 வரை கோராபுட் மாவட்டத்தின் மாவட்ட ஊராட்சி மன்றத் தலைவராக பணியாற்றினார்.  

## இறப்பு
சந்தா தனது 83 வயதில் 2021 சூன் 25 அன்று நோயால் இறந்தார்.
# கண்ணையன் தட்சிணாமூர்த்தி


**கண்ணையன் தட்சிணாமூர்த்தி** (*Kannaiyan Daksnamurthy*, பிறப்பு:29 மார்ச்சு 1962) என்பவர் சாகித்ய அக்காதமி விருது பெற்ற தமிழ் எழுத்தாளராவார். இவர் மமங் தய் எழுதிய பிளாக் ஹில் நாவலின் மொழியாக்கமான கருங்குன்றம் நூலுக்கு 2023ஆம் ஆண்டு மொழிபெயர்ப்புக்கான சாகித்திய அகாதமி விருது பெற்றார்.  

## வாழ்க்கைக் குறிப்பு
இன்றைய நாகப்பட்டினம் மாவட்டத்தில் உள்ள திருமருகல் எனும் ஊரில் 1962 மார்ச்சு 29 அன்று சிங்காரவள்ளி - வீ. கண்ணையன் இணையருக்கு மகனாகப் பிறந்தார் தட்சிணாமூர்த்தி. முதுகலைப் பொருளியல், முதுகலைத் தமிழ் மற்றும் இளங்கலை சட்டவியல் ஆகிய பட்டங்களைப் பெற்றவர். இந்திய செய்திப் பணி இளநிலை அலுவலராகவும், அகில இந்திய வானொலியில் நிலைய இயக்குநராகவும் பணியாற்றி ஓய்வுபெற்றவர். 1995 முதல் மொழிபெயர்ப்புத் துறையில் செயல்பட்டுவருகிறார். அவர் மொழிபெயர்த்துள்ள நூல்களின் தலைப்புகள் வருமாறு:  
1. எனது அரசியல் வாழ்க்கை
1. மகாத்மா காந்தியின் சிந்தனைகள்,
1. புரட்சி 1857
1. இந்தியாவின் தேசியப் பண்பாடு,
1. இந்திராகாந்தி ,
1. புத்தாக்க வாழ்வியல் கல்வி,
1. அறிவுத்தேடலில் அறிவியல் உணர்வு,
1. உறவுப்பாலம்: இலங்கைச் சிறுகதைகள்,
1. சுவாமி விவேகானந்தர்: இளையோரின் எழுச்சி நாயகன்,
1. கண்ணியமான பொருளாதார வளர்ச்சி
1. மக்களாட்சி
1. நமது அரசியலமைப்பு
1. மனித குலத்தை அச்சுறுத்தும் பிளாஸ்டிக்
1. இமயத்தில் விவேகானந்தர்
1. தாவரங்களின் பரிணாம வளர்ச்சி
1. எம்மும் பெரிய ஹூமும்
1. கருங்குன்றம்
1. நன்னெறி காட்டிய நல்லோர்
1. யார்? ஆர்வமூட்டும் 50 விடைகளுக்கான வினாக்கள்
1. குளோன்சியின் சாகசங்கள்
1. இந்தியச் சட்ட முறைமை
1. தாய் மண்
1. அசாமின் அஞ்சா நெஞ்சன் லாச்சித் பர்பூக்கன்
1. நல்லியல்புகளைப் பரப்பிய நற்பணி: மனதின் குரல்@100
1. Kundrakkudi Adigal-குன்றக்குடி அடிகள் (தமிழிலிருந்து ஆங்கிலத்திற்கு)
1. Ashokamitran-அசோகமித்திரன் (தமிழிலிருந்து ஆங்கிலத்திற்கு)
1. விவரணை(Tamil translation of International Booker prize 2024 Shortlisted title 'THE DETAILS' By IA GENBERG (ISBN978-81-978402-5-8)
1. தென்திசை ஏகும் நாரைகள் Tamil translation of Sweedish Book, TRANORNA FLYGER SODERUT, by Lisa Ridzen (ISBN: 978-81-978402-0-3)

## விருதுகள்
- தமிழ் வளர்ச்சித் துறை மொழிபெயர்ப்பாளர் விருது 2022
- நல்லி - திசை எட்டும் மொழியாக்க இலக்கிய விருதுகள் 2022
- சாகித்திய அகாதமி விருது 2023
# கே. ஆசிஃப்


**கே. ஆசிப்** ( K. Asif ) (பிறப்பு **கரிமுதீன் ஆசிப்** ; 14 ஜூன் 1922 - 9 *மார்ச்* 1971) ஓர் இந்தியத் திரைப்பட இயக்குநரும், திரைப்பட தயாரிப்பாளரும் மற்றும் திரைக்கதை ஆசிரியரும் ஆவார்.  

## ஆரம்பகால வாழ்க்கை.
கரிமுதீன் ஆசிப் இந்தியாவின் உத்தரப் பிரதேசத்தின் எட்டாவாவில் டாக்டர் பசல் கரீம் மற்றும் பீபி குலாம் பாத்திமா ஆகியோருக்கு பிறந்தார். ஆசிப் மும்பைச் சென்று பாலிவுட்டில் தனக்கானா தொழில் வாழ்க்கையைத் தேடினார். பின்னர். கே. ஆசிப் என்ற பெயரில் ஓர் வெற்றிகரமான திரைப்பட இயக்குனராகவும் தயாரிப்பாளராகவும் ஆனார்.  

## தொழில் வாழ்க்கை
இயக்குனரான அறிமுகமான *பூல்* (1945) திரைப்படம் திரையரங்குகலில் நன்றாக ஓடியது. 1944 ஆம் ஆண்டில், முகலாயப் பேரரசர் அக்பரின் வாழ்க்கை மற்றும் காலத்தை அடிப்படையாகக் கொண்டு முகல்-இ-அசாம் என்ற திரைப்படத்தை உருவாக்க ஆசிப் திட்டமிட்டார். இது இம்தியாஸ் அலி தாஜ் எழுதிய உருது நூலான 'அனார்கலி' யை அடிப்படையாகக் கொண்டது. இதில் சந்திரமோகன் ஆண் கதாநாயகனாகவும், நடிகை நர்கிசு கதாநாயகியாகவும் நடித்தனர். இருப்பினும், 1946 ஆம் ஆண்டில், படத்தின் தயாரிப்பு தொடங்குவதற்கு முன்பே, சந்திரமோகன் இறந்தார். அந்த நேரத்தில், ஆசிப் படத்தை தற்காலிகமாக நிறுத்தி வைத்தார். பின்னர், *ஹுல்சுல்* என்ற திரைப்படத்தை தயாரித்து 1951 இல் வெளியிட்டார். பன்னிரண்டு ஆண்டுகளுக்குப் பிறகு 1960 இல், முகல்-இ-அசாம் வெளியிடப்பட்டது. இந்தியா முழுவதும் பெரும் வெற்றியைப் பெற்றது. இவரது மகள் பல மறக்கமுடியாத படங்களில் சிறிய வேடங்களில் தோன்றினார். மும்பையில் அமைந்த குற்றவாளி அமைப்பின் தலைவரும் இந்தியாவின் மிகவும் தேடப்படும் குற்றவாளியான தாவூத் இப்ராகிமின் நெருங்கிய கூட்டாளியான *இக்பால் மிர்ச்சி* என்பவருக்கு மனைவியானார்.  

கடைசியாக நடிகர் திலீப் குமாரின் இளைய சகோதரியான அக்தர் பேகம் என்பவரை ஆசிப் நான்காவதாக திருமணம் செய்து கொண்டார். ஆசிப் இறந்த பதினைந்து ஆண்டுகளுக்குப் பிறகு 1986 இல் வெளியான ஆசிப்பின் கடைசி திரைப்படமான "லவ் அண்ட் காட்" திரைப்படத்தை அக்தர் பேகம் நிறைவு செய்து வெளியிட்டார்.  
- 1960: சிறந்த இயக்குனருக்கான பிலிம்பேர் விருதுக்கு -முகல்-இ-அசாம் பரிந்துரைக்கப்பட்டது
- 1960: முகல்-இ-அசாம் படத்திற்காக இந்தியில் சிறந்த திரைப்படத்திற்கான குடியரசுத் தலைவரின் வெள்ளி பதக்கம்
# பேரியம் செலீனேட்டு



**பேரியம் செலீனேட்டு** (*Barium selenate*) என்பது BaSeO<sub>4</sub> என்ற மூலக்கூற்று வாய்ப்பாட்டால் அடையாளப்படுத்தப்படும் ஒரு கனிமச் சேர்மம் ஆகும். பேரியம் சல்பேட்டு சேர்மத்தின் வடிவமொத்த கட்டமைப்பைக் கொண்டுள்ள இச்சேர்மம் பேரியம் சல்பேட்டைக் காட்டிலும் 18 மடங்கு அதிகமான கரைதிறனையும் குறைவான நிலைப்புத் தன்மையையும் கொண்டுள்ளது.  

## தயாரிப்பு
கரையக்கூடிய பேரியம் உப்பு ஏதாவதொன்றுடன் சோடியம் செலீனேட்டு சேர்மத்தைச் சேர்த்து வினைபுரியச் செய்தால் பேரியம் செலினேட்டைப் பெறலாம்.  

::BaCl<sub>2</sub> + Na<sub>2</sub>SeO<sub>4</sub> → BaSeO<sub>4</sub>↓ + 2 NaCl  

## பண்புகள்
வெள்ளை நிறத்தில் திண்மப் பொருளாக உள்ள பேரியம் செலீனேட்டு தண்ணீரில் சிறிதளவு கரையும். 425 °செல்சியசு வெப்பநிலைக்கு மேல் சூடாக்கப்படும் போது, இச்சேர்மம் சிதைகிறது. மற்றொரு பேரியம் செலீனேட்டு சேர்மமான பேரியம் இருசெலீனேட்டு என்ற சேர்மமும் (BaSe<sub>2</sub>O<sub>7</sub>) அறியப்படுகிறது. இது Pnma இடக்குழுவில் (எண். 62) a = 8.993 Å, b = 5.675 Å, c = 7.349 Å என்ற அணிக்கோவை அளவுருக்களில் செஞ்சாய்சதுர வடிவ பேரைட்டு வகை படிகக் கட்டமைப்பில் படிகமாகிறது.  

## பயன்கள்
கால்நடை தீவனப் பயிர்களை மேய்ச்சலில் செலினியம் மெதுவான வெளியீடு மூலமாகப் பயன்படுத்தப்பட்டது மற்றும் மேய்ச்சல் விலங்குகளுக்கு செலினியம் வழங்குவதையும் இது உறுதிசெய்கிறது. சுவிட்சர்லாந்து மற்றும் ஐரோப்பிய ஒன்றியத்தில் தீவன கூட்டுசேர்க்கையாக இதை நேரடியாகப் பயன்படுத்துவது தடைசெய்யப்பட்டுள்ளது. ஐதரசன் ஓட்டத்தில் பேரியம் செலீனேட்டைச் சேர்த்து குறைத்தல் வினையின் மூலம் பேரியம் செலீனைடைப் பெறலாம்.:  

:: BaSeO<sub>4</sub> + 4 H<sub>2</sub> → BaSe + 4 H<sub>2</sub>O
# நிம்மி அரசகமா


**நிம்மி அரசகமா** ( *Nimmi Harasgama* ) ஓர் நடிகையும், எழுத்தாளரும் மற்றும் தயாரிப்பாளரும் ஆவார். இங்கிலாந்தின் *ஐடிவி* என்ற தொலைக்காட்சி நிறுவனத்தின் *தி குட் கர்மா ஹாஸ்பிடல்* என்ற தொடரில் செவிலியர் மாரியாக நடித்ததற்காக பிரித்தானிய தேசிய தொலைக்காட்சி விருதுகள் நிகழ்ச்சியில் இவரை சிறந்த நாடக நடிப்பிற்காக பரிந்துரைத்தது. 1997 இல் *மதர் தெரசா* என்ற ஆங்கிலத் திரைப்படத்தின் மூலம் துணைக் கதாபாத்திரத்தில் நடித்ததன் மூலம் திரையுலகில் அறிமுகமானார். இலங்கைத் திரையுலகில் *ஈரா மதியாமா * (2003) என்ற சிங்களத் திரைப்படத்தில் கதாநாயகியாக முதலில் அறிமுகமானர். இந்தப் படத்திற்காக பல சர்வதேச மற்றும் தேசிய விருது விழாக்களில் சிறந்த நடிப்பு/சிறந்த நடிகை விருதுகளை வென்றார் - 2004 இன் *லாஸ் பால்மாஸின்* சர்வதேசத் திரைப்பட விழா மற்றும் 2006 *சிக்னிஸ் சல்யூடேஷன்* விருது வழங்கும் விழா ஆகியவையும் இதில் அடங்கும்.  

## தனிப்பட்ட வாழ்க்கை
நிம்மி அரசகமா இலங்கையின் கொழும்புவில் சிங்களத் தந்தைக்கும் தமிழ் தாய்க்கும் பிறந்தார். நிம்மி இலண்டன் பல்கலைக்கழகத்தின் கோல்ட்ஸ்மித்ஸ் கல்லூரியில் பயின்றார். அங்கு இவர் நாடகம் மற்றும் நாடக கலைகளில் இளங்கலை பட்டம் பெற்றார். 2001 ஆம் ஆண்டில் நியூயார்க் திரைப்பட அகாதமியின் திரைப்படப் பட்டறையில் நடிப்பதற்கான உதவித்தொகையைப் பெற்றார். மடியாமாவைத் தொடர்ந்து, அன்னை தெரசாவின் வாழ்க்கையைப் பற்றிய மற்றொரு படத்தில் தோன்றினார். *மதர் தெரசா ஆஃப் கல்கத்தா (2003) * என்ற படம் இலங்கை மற்றும் இத்தாலி போன்ற நாடுகளில் படமாக்கப்பட்டது.  

2012 ஆண்டில் இவர் தனது முதல் தமிழ் பேசும் பாத்திரத்தில் தோன்றினார். *எனக்கும் ஒரு* பேர் சுப சிவகுமாரன் எழுதி இயக்கிய என்ற அந்த குறும்படம், ஜெர்மனியில் நடந்த பெர்லின் சர்வதேச திரைப்பட விழாவில் சிறந்த குறும்படத்திற்கான தங்க கரடி விருதுக்கு பரிந்துரைக்கப்பட்டது. 2011 ஆம் ஆண்டில் தான் உருவாக்கிய ஒரு கதாபாத்திரத்தை அடிப்படையாகக் கொண்ட *புட் எ சாட் வித் ஆன்ட் நெட்டா* என்ற அரட்டை நிகழ்ச்சியில் நடிக்க இலங்கை தொலைக்காட்சி நிலையமான ஈ. டி. வி உடன் கூட்டு சேர்ந்தார்.  

2020 ஆம் ஆண்டில் ஷியாம் செல்வதுரை எழுதிய அதே பெயரில் உள்ள புத்தகத்தை அடிப்படையாகக் கொண்டு தீபா மேத்தா இயக்கத்தில் *ஃபன்னி பாய்* என்ற படத்தில் கதாநாயகியாக நடித்தார்.
# சாந்தி தேவி (ஒடிசா)



**சாந்தி தேவி** (*Shanti Devi*) ஒடிசா மாநிலத்தைச் சேர்ந்த ஓர் இந்திய அரசியல்வாதி ஆவார். இவர் ஒடிசா சட்டமன்ற உறுப்பினராக 1990 முதல் 1995 வரை பணியாற்றினார். தாராகோட் ராணி மற்றும் கஞ்சம் மாவட்ட துணைத் தலைவராகவும் பணியாற்றினார். 1990 சட்டப்பேரவைத் தேர்தலில், இவர் 45,201 வாக்குகளைப் பெற்றார்.  

## தனிப்பட்ட வாழ்க்கை
சாந்தி தேவி, ஏப்ரல் 1960-இல் அனந்தா நாராயண் சிங் தியோ மணந்தார். கிஷோர் சந்திர சிங் தியோ தாயும், நந்தினி தேவி மாமியாரும் ஆவார். சாந்தி தேவி சூன் 4,2009 அன்று இறந்தார்.
# கோடிட்ட காகிதம்

**கோடிட்ட காகிதம்** (Ruled paper) என்பது கையால் எழுதுவதற்கு வசதியாக கோடுகளுடன் அச்சிடப்பட்ட காகிதத்தினைக் குறிப்பதாகும். கோடுகள் பெரும்பாலும் நுண்ணிய அகலத்துடனும் வெளிர் நிற வண்ணங்களில் அச்சிடப்படுகின்றன. இவை சில சமயங்களில் ஏமாற்றுக் காகிதம் எனவும் அழைக்கப்படுகிறது. இதில் காணப்படும் ஓரங்கள் தத்தல் நிறுத்தங்களாகச் செயல்படலாம்.  
## வரலாறு.
ஆரம்பகாலங்களில் காகிதத்தில் கைகளால் கோடுகள் வரையப்பட்டன. பின்னர் வார்ப்புருக்களளும் பயன்படுத்தப்பட்டன. சூன் 15, 1770 இல் பிரித்தானியக் கண்டுபிடிப்பாளர் ஜான் டெட்லோ "இசை மற்றும் பிற நோக்கங்களுக்காக காகிதத்தில் கோடிடும் இயந்திரத்திற்கான" காப்புரிமையினைப் பெற்றார்.  

## பிராந்திய தரநிலைகள்
ஆளும் தளவமைப்புகளுக்கு, குறிப்பாக கல்வி அல்லது அரசாங்க எழுத்தர் நோக்கங்களுக்காக பிராந்திய தரநிலைகள் உள்ளன.  

### சீனா
தொடக்கக் கல்வி மாணவர்கள் *தியான்சிகே* காகிதத்தைப் பயன்படுத்துகின்றனர் அதில் ஒவ்வொரு எழுத்துக்களையும் தனியாக எழுதுவதற்கான பெட்டிகள் உள்ளது. சில நேரங்களில் ஒவ்வொரு பெட்டியும் எழுத்தின் தொடர்புடைய விகிதாச்சாரத்திற்கும் சீன வேர் எழுத்துக்களின் கூறுகளுக்கும் உதவுவதற்காக செங்குத்தாக, கிடைமட்டமாக, குறுக்காகவோ பிரிக்கப்படுகின்றன.செருமனி  

DIN 16552:1977- (கையால் எழுதுவதற்கான கோடுகள்) பள்ளி மாணவர்களால் பயன்படுத்தப்பட வேண்டிய காகித வகைகளைக் குறிப்பிடுகிறது.  

### இந்தியா
தரப்படுத்தப்படாத பல வகைகளில் கோடிட்ட காகித குறிப்பேடுகள் இந்தியாவில் உள்ளன.  

- **இரட்டை கோடிட்ட காகிதம்** - பொதுவாக 15 மிமீ இடைவெளியில் காணப்படுகின்றன. (தமிழ்நாட்டின் அரசுப் பள்ளிகளில் தமிழ் எழுத்துப் பயிற்சிக்காக வழங்கப்படுகிறது)
- **நான்கு கோடிட்ட காகிதம்** - கையெழுத்துப் பயிற்சிக்கானது
- **ஒற்றைக் கோடிட்ட காகிதம்** பொதுவாக 8 மிமீ இடைவெளியில் காணப்படும். (தேர்வுத் தாள்)
- **சதுர கணித காகிதம்** 5 மிமீ சதுர வடிவ கட்டம் கொண்டது.
# சிர்க்கோனியம் புரோப்பியோனேட்டு


**சிர்க்கோனியம் புரோப்பியோனேட்டு** (*Zirconium propionate*) என்பது C<sub>12</sub>H<sub>20</sub>O<sub>8</sub>Zr என்ற மூலக்கூற்று வாய்ப்பாட்டால் அடையாளப்படுத்தப்படும் ஒரு வேதிச் சேர்மம் ஆகும். சிர்கோனியம்(IV மற்றும் புரோப்பியோனேட்டு ஆகியவற்றைக் கொண்டுள்ள இச்சேர்மம் தவறாக வரையறுக்கப்பட்டுள்ளது. சிர்க்கோனியம் புரோப்பியோனேட்டு தண்ணீரில் கரையாது, ஆனால் ஐசோபுரோப்பனால், எத்தனால், எத்தில் அசிட்டேட்டு முதலான கரைப்பான்களில் கரையும்.
# மலாக்கா போர்த்துகீசிய கிராமம்


**மலாக்கா போர்த்துகீசிய கிராமம்** <small>அல்லது</small> **செயின்ட் ஜோன் கிராமம்** (போர்த்துகீசியம்: *Aldeia de São João*; மலாய்:*Kampung Portuguese Melaka*; *Kampung St. John*; ஆங்கிலம்:*Malacca Portuguese Settlement*; *Saint John's Village*; சீனம்:葡萄牙村) என்பது மலேசியா, மலாக்கா, மத்திய மலாக்கா மாவட்டத்தின் உஜோங் பாசிர் கிராமத்தில் உள்ள போர்த்துகீசியர் கிராமம் ஆகும்.  

இந்தக் கிராமம் கிறித்தாங் மக்களின் (*Kristang People*) குடியிருப்புப் பகுதியாகச் செயல்படுகிறது. மலாக்கா போர்த்துகீசிய மக்களை கிறித்தாங் மக்கள் என்று மலாக்காவில் அழைக்கிறார்கள். கிறித்தாங் மக்கள் என்பவர்கள் போர்த்துகீசியர் மற்றும் மலாய் பாரம்பரியக் கலப்பு கொண்ட ஒரு மலேசிய இனக்குழு ஆகும். 16 முதல் 17-ஆம் நூற்றாண்டு வரையிலான மலாக்கா போர்த்துகீசிய ஆட்சி காலத்திலிருந்து இந்த இனக்குழு இயங்கி வருகிறது.  

## பொது

1933-ஆம் ஆண்டில், மலாக்கா கடற்கரைப் பகுதியில் 11 எக்டேர் சதுப்பு நிலம் வாங்கப்பட்டது. மலேசிய முழுவதும் சிதறிக் கிடந்த கிறித்தாங் மக்கள், அவர்களின் மதம், மொழி, கலாசாரம் ஆகியவற்றைப் பாதுகாக்க ஒரு குடியேற்றத்தை உருவாக்குவதே, இந்தக் கிராமத்தை அமைப்பதின் முதன்மையான நோக்கம். அந்தச் சதுப்பு நிலம் சுத்தப்படுத்தப்பட்டு அத்தாப்பு கூரைகள் கொண்ட. 10 மர வீடுகள் கட்டப்பட்டன.  

அந்தக் கிராமத்திற்கு செயின்ட் ஜோன் கிராமம் என்று பெயரிடப்பட்டது. முதலில் இது ஓர் எளிய மீன்பிடி கிராமமாக இருந்தது. விரைவில் அது மலாக்காவின் பிற பகுதிகளிலிருந்து கிறித்தாங் மக்களை ஈர்த்தது. இப்போது மலாக்காவின் முக்கிய சுற்றுலாத்தலங்களில் ஒன்றாக விளங்குகிறது. அத்துடன் தற்போது அங்கு குடியேறிய கிறித்தாங் மக்களின் வாழ்க்கைத்தரமும் உயர்ந்துள்ளது.  

### செயிண்ட் பீட்டர் திருவிழா

உலகெங்கிலும் உள்ள இதர போர்த்துகீசிய மொழி பேசும் சமூகங்களைப் போலவே, இந்த மலாக்கா போர்த்துகீசியக் குடியேற்றமும் ஆண்டுதோறும் சூன் திருவிழாவை நடத்துகிறது. அந்த விழா சூன் 23 அன்று திருமுழுக்கு யோவான் (*Festa de São João*) விழாவுடன் தொடங்குகிறது. சூன் 29 அன்று செயிண்ட் பீட்டரின் (*Festa de São Pedro*) விழாவுடன் திருவிழா நிறைவு காண்கிறது.  

## போர்த்துகீசிய கிராமத்தின் காட்சியகம்
# குர்கான்வால் கவுர்

**குர்கான்வால் கவுர்** (*Gurkanwal Kaur*) இந்தியாவில் பஞ்சாப் மாநிலத்தைச் சேர்ந்த அரசியல்வாதி ஆவார். இவர் 2002 முதல் 2007 வரை ஜலந்தர் பாளையம் சட்டமன்றத் தொகுதி பிரதிநிதித்துவப்படுத்தினார். இந்தியத் தேசிய காங்கிரசு கட்சியினைச் சேர்ந்தவர். ஆனால் 2017ஆம் ஆண்டில் மத்திய நிதியமைச்சர் அருண் ஜெட்லி மற்றும் பஞ்சாப் பாஜக தலைவர் விஜய் சாம்ப்லா முன்னிலையில் பாரதிய ஜனதா கட்சி சேர்ந்தார்.  

## குடும்பம்
குர்கான்வால் சகோதரர் தேஜ் பிரகாஷ் சிங் பஞ்சாப் அரசாங்கத்தில் அமைச்சராகவும், இவரது தந்தை பியாந்த் சிங் 1992 முதல் 1995 வரை பஞ்சாப் முதலமைச்சராகவும் இருந்தார்.
# இலட்சுமி காந்தா சாவ்லா


**இலட்சுமி காந்தா சாவ்லா** (*Laxmi Kanta Chawla*) என்பவர் இந்திய அரசியல்வாதியும் பஞ்சாப் மாநில சட்டமன்ற மேனாள் உறுப்பினரும் ஆவார். சாவ்லா முதுகலை பட்டாதாரி ஆவார். இவர் இளங்கலைச் சட்டப் பட்டமும் பெற்றுள்ளார். இவர் பஞ்சாப் அரசாங்கத்தின் முன்னாள் அமைச்சராகவும் பணியாற்றியுள்ளார். சாவ்லா, பாரதிய ஜனதா கட்சியின் உறுப்பினராகவும் உள்ளார். இவர் மாநில அமைச்சர் ஆவதற்கு முன்பு கல்லூரி ஒன்றில் விரிவுரையாளராக பணியாற்றினார். இவர் பாரதிய ஜனதா கட்சியின் தேசிய துணைத் தலைவராக உள்ளார். சாவ்லா முதன் முதலாக 1992ஆம் ஆண்டும் பின்னர் 1997ஆம் ஆண்டும் நடைபெற்ற பஞ்சாப் சட்டமன்றத் தேர்தல்களிலில் அமிர்சரசு மத்திய சட்டமன்றத் தொகுதியில் போட்டியிட்டு வெற்றி பெற்றார்ல் சாவ்லா முன்பு சுகாதாரத் துறையையும் பின்னர் 2010இல் சமூக நலத் துறை அமைச்சராகவும் பொறுப்பிலிருந்தார். 2002ஆம் ஆண்டு நடைபெற்ற சட்டமன்றத் தேர்தலில் தோல்வியடைந்த சாவ்லா, 2007 ஆண்டில் இதே, சட்டமன்றத் தொகுதியிலிருந்து மாநில சட்ட சட்டமன்ற உறுப்பினராகத் தேர்ந்தெடுக்கப்பட்டார்.
# ஒக்சானா செர்காசினா


**ஒக்சானா லியோனிடிவ்னா செர்காசினா** (*Oksana Leonidivna Cherkashyna*, பிறப்பு 7 மே 1988) என்பவர் ஒரு உக்ரைனிய நாடக மற்றும் திரைப்பட நடிகை ஆவார். இவர் நாடகத்திலும், திரைப்படங்களிலும் தனது தனித்தன்மையான நடிப்பிற்காக அங்கீகரிக்கப்படுவதோடு, பல முக்கியமான விருதுகளையும் பெற்றுள்ளார். 2014 முதல் "டிஸ்டோ நடிப்புப் பள்ளியில்" பயிற்சியாளர், இயக்குநர், பேராசிரியர் ஆகிய பொறுப்புகளை வகித்தார்.  

## தொழில்
ஜோனா விகோவ்ஸ்கா, ஒக்சானாவை 2016 இல் போலந்து-உக்ரேனிய திட்டமான "мапи страху/мапи ідентичності" இல் பங்கேற்க அழைத்தார். இதை ஒக்சானா தனது வாழ்க்கையில் ஒரு திருப்புமுனையாகக் கருதினார். இவர் பல ஆண்டுகள் பிரித்தானிய கவுன்சில், உக்ரைனில் உள்ள கோதே-இன்ஸ்டிட்யூட், வார்சாவாவில் உள்ள போலந்து நாடகக் கல்வி நிறுவனம் ஆகியவற்றுடன் இணைந்து பல நாடக முயற்சிகளில் பங்கேற்றார். இதில் குறிப்பிடத்தக்க நிகழ்சிகளில் "ДПЮ," "Ресторан Україна," "Мій дід копав, мій батько копав, а я не буду" ஆகியவை அடங்கும்.  

ஒக்சானா பல்கலைக்கழகத்தில் தன் பட்டத்தைப் பெற்ற பிறகு தினேபர் ஆற்றின் இடது கரையில் உள்ள கீவ் நாடக அரங்கில் தனது நடிப்பு வாழ்க்கையைத் தொடங்கினார். இவர் பலவிதமான நாடகங்களில் பலவிதமான பாத்திரங்களை ஏற்றுக்கொண்டார், விரைவில் குழுவின் நட்சத்திர நடிகையாக தன்னை நிலைநிறுத்திக் கொண்டார். 2019 ஆம் ஆண்டில் போலந்து நாடக அரங்கில் மிக முக்கியமான இரண்டு பரிசுகளுடன் அவர் கௌரவிக்கப்பட்டார் அவை; ஆல்-போலந்து சமகால கலை போட்டியின் முக்கிய நடிப்பு விருது மற்றும் கிராக்கோவில் நடந்த தெய்வீக நகைச்சுவை விழாவில் சிறந்த நடிகைக்கான இரண்டாவது பரிசு ஆகியவை ஆகும்.  

ஒக்ஸானா 2015 ஆம் ஆண்டில் விளாடிஸ்லாவ் வ்டோவ்சென்கோவின் "வலென்டினிவ் டேன்" திரைப்படத்தின் மூலமாக திரைப்படத்தில் நடிகையாக அறிமுகமானார். அதில் இவர் முக்கியப் பாத்திரத்தை வகித்தார். இப்படத்தில் நடித்தத்காக இவருக்கு 2015 இல் கிய்வ் சர்வதேச திரைப்பட விழாவில் சிறந்த நடிகைக்கான பரிசு வழங்கப்பட்டது. பின்னர் இவர் " மெரினா எர் கோர்பாக்கின் "கிளோண்டிக்" மற்றும் நடால்கா வோரோஜ்பைட்டின் "பேட் ரோட்ஸ்" (இதற்காக அவர் 2020 இல் "கினோகோல்" விருதைப் பெற்றார்) போன்ற பல திரைப்படங்களில் நடித்துள்ளார்.  

2023 ஆம் ஆண்டிற்கான சிறந்த சர்வதேச திரைப்படத்திற்கான அகாதமி விருதுக்கு உக்ரைனில் இருந்து அனுப்பப்பட்ட "கிளோண்டிக்" திரைப்படத்தில் ஒக்சானா நடித்துள்ளார். படத்தில் இவரது பாத்திரத்திற்காக, இவர் பாம் ஸ்பிரிங்ஸ் திரைப்பட விழாவில் ஃபிப்ரெஸ்கி சிறந்த நடிகைக்கான விருதைப் பெற்றார். இவரது நடிப்பில் வரவிருக்கும் நெட்ஃபிக்ஸ் தொலைக்காட்சி தொடரான "அப்சலூட் பிகினர்ஸ்", 2023 இல் போலந்தில் திரையிடப்படும்.
# அக்லியாட்டா

(இடது)பண்டமும், *அக்லியாட்டா* (வெந்நிறம்)]]  
**அக்லியாட்டா** (*Agliata* (from , ; ; , ) என்பது சுவைச்சாறு ஆகும். இது பூண்டினைக் கொண்டு தயாரிக்கப்படும், நெடியுள்ள இத்தாலிய உணவாகும். வறுத்த கறி, வேகவைத்த கறி, மீன் வகைகள், காய்கறிகளை உணவாக உட்கொள்ளும்போது, இதில் தொட்டு உண்பர். இந்த பாரம்பரிய உணவானது நசுக்கிய பூண்டுகளுடன், இடலை எண்ணெய், பிரட் கிரம்ப்சு (bread crumbs), புளிங்காடி, உப்பு, மிளகு கலந்து உருவாக்கப்படுகிறது. பண்டைய உரோமை காலத்தில் இருந்தே இது தயாரிக்கும் வழக்கம் இருந்ததாகத் தெரிவிக்கப்படுகிறது. இந்த உணவு போல, பூண்டுக்கு மாற்றக, இலீக்சு கொண்டு தயாரிக்கும் வழக்கம் இத்தாலியில் உள்ளது. அதன் தயாரிப்பும் இது போல தான். ஆனால் அதன் பெயர் 'போராத்தா' (Porrata) என்று அழைக்கப் படுகிறது.
# மலாக்கா பன்னாட்டு வணிக மையம்



**மலாக்கா பன்னாட்டு வணிக மையம்** மலாய்: *Pusat Perdagangan Antarabangsa Melaka*; ஆங்கிலம்:*Melaka International Trade Centre* (**MITC**); சீனம்:马六甲国际贸易中心) என்பது மலேசியா, மலாக்கா, மத்திய மலாக்கா மாவட்டத்தின் ஆயர் குரோ நகர்ப்பகுதியில் உள்ள பன்னாட்டு வணிக மையம் ஆகும்.  

இந்தப் பன்னாட்டு வணிக மையத்தின் செயல்பாடுகளில் கண்காட்சிகள், கச்சேரிகள், இரவு உணவுகள், கருத்தரங்குகள், மாநாடுகள் மற்றும் கூட்டங்கள் ஆகியவை அடங்கும்.  

இந்த மையம், முன்னாள் மலாக்கா முதலமைச்சர் முகமது அலி ருஸ்தாம் அவர்களால் சூன் 2003-இல் அதிகாரப்பூர்வமாகத் திறக்கப்பட்டது.  

## பொது
### வசதிகள்
- 13,090 ச.மீ. கண்காட்சி கூடம்
- பிரும்மாண்டமான நடனக்கூடம்
- கலையரங்கம்
- மாநாட்டு அறை
- பிரபலங்களுக்கான அறை
- தொழுகை அறை
- உணவு உண்ணும் அறை
- மையக் கோபுரம்

## குறிப்பிடத்தக்க நிகழ்வுகள்
- 2022 உலக மலாய் தற்காப்புக் கலை போட்டி: 26–31 சூலை 2022
- 2023 ஆசிய கராத்தே போட்டி: 21–23 சூலை 2023
# சவிதா பேகென்



**சவிதா பேகென்** (*Savita Behen*) ஓர் இந்திய அரசியல்வாதி, சமூக சேவகர், கல்வியாளர் மற்றும் இந்திய நாடாளுமன்றத்தின் மேலவையான மாநிலங்களவை முன்னாள் உறுப்பினர் ஆவார். அதிகாரமளித்தல் மற்றும் பாலின சமத்துவத்தை ஆதரிப்பதாக அறியப்பட்ட இவர், 1990ஆம் ஆண்டில் சமத்துவ ஜனநாயக குழுமத்தினால் உலகின் 3300 புகழ்பெற்ற வாழும் பெண்களில் ஒருவராகப் பட்டியலிடப்பட்டார். 1971ஆம் ஆண்டில் இந்திய அரசால் நான்காவது மிக உயர்ந்த இந்தியக் குடிமகன் விருதான பத்மசிறீ விருது இவருக்கு வழங்கப்பட்டது.  

## வாழ்க்கை வரலாறு
பெகென் 23 சனவரி 1919 அன்று முந்தைய பிரித்தானிய இந்தியாவின் ஜீலம் மாவட்டத்தில் உள்ள ரோஹ்தாசில் பிறந்தார். தற்போது இந்த இடம் பாக்கித்தானில் உள்ளது. இவர் லாகூரில் உள்ள அரசு கல்லூரி மற்றும் சிம்லாவில் உள்ள பி. எல். கல்லூரியில் தனது கல்லூரி படிப்பை முடித்தார். இளம் வயதிலேயே இந்தியச் சுதந்திரப் போராட்டத்தில் சேர்ந்த இவர், சமூகப் பணியில் தீவிரமாக ஈடுபட்டார். 1944ஆம் ஆண்டில் மகளிர் சேவிகா தளத்தை நிறுவினார். பின்னர், தில்லியில் தலித் வயது வந்தோர் கல்வி மையம் மற்றும் பெண்களுக்கான தையல் மற்றும் தொழில்துறை மையங்களை நிறுவினார். அரிஜன் மற்றும் தலித் குழந்தைகளுக்காக மூன்று பள்ளிகளையும் நிறுவினார்.  

பெகென் அகதிகள் விதவை பாதுகாப்புக் குழுவின் தலைவராகவும், அகதிகள் பெண்களுக்காக இரண்டு தொழில்துறை மற்றும் கல்வி மையங்களை நிறுவுவதில் முக்கியப் பங்கு வகித்தார். இந்திய மகளிர் குழுவில், தில்லி மகளிர் நலச் சங்கம் மற்றும் புது தில்லியின் பெரும் வணிக கூட்டுறவுக் கடைகள் நிறுவனம் ஆகியவற்றின் தலைவராகவும் இருந்தார். இவர், தில்லி நகராட்சி குழுவின் முதல் பெண் துணைத் தலைவராகவும் இருந்தார். இந்த பதவியை இவர் 1956 முதல் 1957 வரை வகித்தார். 1962 முதல் 1966 வரை பஞ்சாப் சட்டமன்றத்தின் முன்னோடியான பஞ்சாப் சட்டமன்றக் குழுவில் பணியாற்றினார். 1972ஆம் ஆண்டு இந்திய நாடாளுமன்றத்தின் மேலவையான மாநிலங்களவை உறுப்பினராகத் தேர்ந்தெடுக்கப்பட்டார். இவர் இப்பதவிக்குத் தில்லியைப் பிரதிநிதித்துவப்படுத்தி 1978ஆம் ஆண்டு வரை இந்த சபையில் பணியாற்றினார். ஓமியோபதி குழுவினை நிறுவுவதற்காக இந்திய நாடாளுமன்றத்தால் அமைக்கப்பட்ட *இந்திய நாடாளுமன்றத்தின் கூட்டுக் குழு*வில் பரிந்துரைக்கப்பட்ட 15 உறுப்பினர்களில் இவரும் ஒருவர்.  

பெகென் ஆந்திரப் பிரதேசத்தின் வாரங்கல் பிராந்தியத்திற்கான பிரம்ம குமாரியின் உலக ஆன்மீக பல்கலைக்கழகத்தின் ராஜ்யோகா கல்வி மற்றும் ஆராய்ச்சி அறக்கட்டளையின் வணிக மற்றும் தொழில்துறை பிரிவின் மண்டல ஒருங்கிணைப்பாளராக இருந்தார். 1971ஆம் ஆண்டில் இந்திய அரசால் பத்மசிறீ விருது இவருக்கு வழங்கப்பட்டது. 1990ஆம் ஆண்டில் 3300 புகழ்பெற்ற வாழும் பெண்களில் ஒருவராக இவரைச் சமத்துவ குடியரசு குழு பட்டியலிட்டது.  

## இறப்பு
தனது 90வது வயதில் 2009 மார்ச் 10 அன்று இறந்தார்.
# மாரீசன்கூடல்



<templatestyles src="Module:Infobox/styles.css"></templatestyles>  
**மாரீசன்கூடல்** என்பது இலங்கையில் வட மாகாணத்தின் யாழ்ப்பாண மாவட்டத்தில் அமைந்துள்ள ஒரு கிராமம் ஆகும். இது சண்டிலிப்பாய் பிரதேச செயலாளர் பிரிவில் அமைந்துள்ளது. இது காங்கேசன்துறைக்கு மேற்கே சுமார் 8 கிலோமீட்டர் தூரத்தில் அமைந்துள்ளது.  

## பாடசாலைகள்
- யா/இளவாலை மாரீசன்கூடல் சிறீ சுப்பிரமணிய வித்தியாசாலை
- யா/மாரீசன்கூடல் றோமன் கத்தோலிக்கத் தமிழ்க் கலவன் பாடசாலை

## கோவில்கள்
- கலப்பராகிரி முருகமூர்த்தி கோவில்
# டெய்சி இராணி (தொலைக்காட்சி ஆளுமை)


**டெய்சி இராணி** ( *Daisy Irani*) என்பவர், சிங்கப்பூரில் வசிக்கும் தொலைக்காட்சி நடிகையும், இயக்குநரும், தயாரிப்பாளரும் ஆவார். இவர் இந்தியாவிலிருந்து குடிபெயர்ந்தவர் என்று அறியப்படுகிறார்.  

## ஆரம்ப கால வாழ்க்கை
டெய்சி இராணி, குஜராத்தி திரைப்பட நடிகை பத்மராணிக்கும் மேடை இயக்குநர் நம்தார் இராணிக்கும் மகளாக இந்தியாவில் உள்ள மும்பையில் பிறந்தவர்.  

## தொழில்

### ஆரம்ப கால வாழ்க்கை
18 குஜராத்தி திரைப்படங்கள், பல தொலைக்காட்சி நிகழ்ச்சிகள் மற்றும் இந்திய தேசியத் திரையரங்கில் நாடக நிகழ்ச்சிகள் ஆகியவற்றில் நடித்துள்ள டெய்சி இராணி, குஜராத்தியில் திரைப்படங்களிலும் நாடகங்களிலும் ஒரு குறிப்பிடத்தக்க பரவலாக அறியப்படுகிறார்.  

இவர் சிங்கப்பூருக்குச் சென்ற பிறகு, 1995 இல் ஒளிபரப்பப்பட்ட *அண்டர் ஒன் ரூஃப்* என்று பரவலாக அறியப்பட்ட சிங்கப்பூர் தொலைக்காட்சித் தொடரில் *டெய்சி மேத்யூஸ்* என்ற கதாப்பாத்திரத்தில் நடித்தார்.  

மீடியாகார்ப் நிறுவனத்தில், இவர் *மீடியாகார்ப் ஸ்டுடியோ*வின் ஆங்கில பொழுதுபோக்குத் தயாரிப்புப் பிரிவின் நிர்வாகத் தயாரிப்பாளராக இருந்தார். 2007 இல், இவர் *சென்ட்ரல் சேனலின்* நிகழ்ச்சி மற்றும் விளம்பரப் பிரிவின் தலைவரானார். 2008 ஆம் ஆண்டில், குழந்தைகள் நிகழ்ச்சி மற்றும் கலைப் பிரிவுகள் ஒன்றிணைக்கப்பட்ட பின்னர், *சென்ட்ரல் சேனல்* செயலிழந்தது. *ஒக்டோ* நிறுவனம் இதைக் கையகப்படுத்தியப் பின் *சென்ட்ரல் சேனல்* வசந்தம் என முழு அளவில் மாறியது.  

### ஹம் அரங்கம்
2010 இல், இராணி *ஹம் தியேட்டர்* என்ற நாடக நிறுவனத்தை நிறுவினார். 2020 ஆம் ஆண்டில் நான்கு நாடகங்களின் ஒளிபரப்பு உரிமையை ஜீ தொலைக்காட்சிக்கு வழங்கியது.  

2019 ஆம் ஆண்டில், இராணி *பீயிங் மிஸஸ் காந்தி* என்ற நாடகத்தைத் தயாரித்தார். மேலும் காந்தியின் 150 வது பிறந்த நாளைக் கொண்டாடும் வகையில் அவரது மனைவி கஸ்தூரிபாய் காந்தியாக நடித்தார். 2018 ஆம் ஆண்டு தனது பாட்டியைப் பற்றி காந்தியின் பேத்தி இலா காந்தி நினைவு கூர்ந்தார். பின்னர் நாடகத்தின் தயாரிப்புத் தொடங்கப்பட்டது.  

2021 ஆம் ஆண்டில், இளைஞர்களுக்கும் வயதான பெற்றோருக்கும் இடையே அதிகரித்து வரும் இடைவெளியைக் குறைக்கும் *மேக் தட் கால்* என்ற குறும்படத்தில் இராணி நடித்தார்.  

2023 ஆம் ஆண்டில், ஹம் தியேட்டரின் நடிகர்களுடன், *வி ஆர் லைக் திஸ் ஒன்லி 3* என்ற நாடகத்தை இராணி அரங்கேற்றினார். இராணி அதை 'திட்டமிடப்படாத முத்தொகுப்பு' என்றும் அழைத்தார். முதல் இரண்டு நாடகங்கள் சிங்கப்பூர் இந்தியர்களுக்கும் வெளிநாடு வாழ் இந்தியர்களுக்கும் இடையிலான பதட்டங்களை மையமாகக் கொண்டிருந்தன. மூன்றாவது நாடகம் இந்தியாவிலிருந்து புதிய சிங்கப்பூர் குடிமக்கள் மற்றும் சீனப் பெரும்பான்மையினருக்கு இடையிலான பதட்டங்களை மையமாகக் கொண்டதாக இருந்தது. இவரது கணவர் சுபின் சுப்பையா அங்கு பணிபுரிந்தார். 2004 இல், தம்பதியினர் சிங்கப்பூர் குடியுரிமையைப் பெற்றனர்..
# சரோஜ் பாண்டே

**சரோஜ் பாண்டே** (*Saroj Pandey*-பிறப்பு சூன் 22,1968) ஓர் இந்திய அரசியல்வாதி மற்றும் இந்திய நாடாளுமன்றத்தின் மேலவையான மாநிலங்களவை உறுப்பினர் ஆவார். இவர் பாரதிய ஜனதா கட்சியின் தேசிய பொதுச் செயலாளராகவும் பணியாற்றினார். மாநிலங்களவை உறுப்பினராகப் பதவி ஏற்கும் முன்னர் துர்க் மக்களவை உறுப்பினராக 15வது இந்திய மக்களவைக்குத் தேர்ந்தெடுக்கப்பட்டார். மேலும் சத்தீசுகர் சட்டமன்ற உறுப்பினராகவும் பணியாற்றி இருந்தார்.  

## இளமை
சரோஜ் பாண்டே 22 சூன் 1968-இல் சியாம்ஜி பாண்டே மற்றும் குலாப் தேவி பாண்டே ஆகியோருக்கு மகளாகப் பிறந்தார். இவர் முது அறிவியலில் (குழந்தைகள் மேம்பாடு) பட்டம் பிலாய் மகளிர் கல்லூரியில் (பண்டிட். இரவிசங்கர் பல்கலைக்கழகம், ராய்ப்பூர்) படித்துப் பெற்றார்.  

## அரசியல் வாழ்க்கை
முதன்முதலில் 2000ஆம் ஆண்டில் பாண்டே துர்க் மாநகரத் தந்தையாகத் தேர்ந்தெடுக்கப்பட்டார். 2005ஆம் ஆண்டில் மீண்டும் போட்டியிட்டுத் தேர்ந்தெடுக்கப்பட்டார். 2008ஆம் ஆண்டில் வைசாலி நகரின் சட்டமன்ற உறுப்பினராகத் தேர்ந்தெடுக்கப்பட்ட இவர் 2009ஆம் ஆண்டு இந்திய பொதுத் தேர்தலில் துர்க் தொகுதியில் பாஜக கட்சி சார்பில் போட்டியிட்டு மக்களவை உறுப்பினர் ஆனார். ஏப்ரல் 2013-இல், இவர் பாரதிய ஜனதாக மகிளா மோர்ச்சா (பாரதிய ஜனதா கட்சியின் மகளிர் பிரிவு) தேசியத் தலைவராக நியமிக்கப்பட்டார். 2014 மக்களவைத் தேர்தலில் காங்கிரசின் தாம்ரத்வாஜ் சாகுவிடம் தோல்வியடைந்தார். ஆனால் தோல்வியடைந்த போதிலும் இவர் பாரதிய ஜனதா கட்சி தேசிய பொதுச் செயலாளராக நியமிக்கப்பட்டார். பின்னர் மார்ச் 2018-இல் மாநிலங்களவைக்கு உறுப்பினராகத் தேர்ந்தெடுக்கப்பட்டார்.  

கட்சியின் பொதுச் செயலாளராகவும் செய்தித் தொடர்பாளராகவும் பணியாற்றிய பின்னர் இவர் பாஜக மகிளா மோர்ச்சாவின் தேசியத் தலைவராகப் பொறுப்பேற்பதற்கு முன்பு பாஜகவின் தேசியச் செயலாளர் பதவியை வகித்தார்.  

## விருதுகளும் அங்கீகாரமும்
ஒரே நேரத்தில் மாநகரத் தந்தை, சட்டமன்ற உறுப்பினர் மற்றும் நாடாளுமன்ற உறுப்பினர் பதவியை வகித்ததற்காக சரோஜ் பாண்டே உலக சாதனையை நிகழ்த்தியுள்ளார். மேலும் இந்த சாதனை கின்னஸ் உலக சாதனைகள் புத்தகத்திற்கும் லிம்கா சாதனை புத்தகத்திற்கும் பரிந்துரைக்கப்பட்டுள்ளது. நகர துர்க். நீண்ட காலம் தொடர்ந்து 10 ஆண்டுகள் இருந்த சாதனையையும் இவர் படைத்துள்ளார். மேலும் சிறந்த மாநகரத் தந்தை விருதையும் பெற்றுள்ளார்.
# பிரதீமா சந்திரகர்



**பிரதிமா சந்திரகர்** (*Pratima Chandrakar*) என்பவர் இந்திய அரசியல்வாதியும் சத்தீசுகர் சட்டமன்ற மேனாள் உறுப்பினரும் ஆவார். இவர் இந்திய தேசிய காங்கிரசு கட்சியைச் சேர்ந்த அரசியல்வாதி ஆவார். இவர் துர்க் ஊரக சட்டமன்றத் தொகுதியில் போட்டியிட்டு சத்தீசுகர் சட்டமன்ற உறுப்பினராக 2008ஆம் ஆண்டு நடைபெற்ற தேர்தலில் தேர்ந்தெடுக்கப்பட்டார்.
# மலாக்கா பறவைகள் பூங்கா



**மலாக்கா பறவைகள் பூங்கா** மலாய்: *Taman Burung Melaka*; ஆங்கிலம்:*Malacca Bird Park*; சீனம்:马六甲飞禽公园) என்பது மலேசியா, மலாக்கா, மத்திய மலாக்கா மாவட்டத்தின் ஆயர் குரோ வனப்பகுதியில் உள்ள பறவைகள் பூங்கா ஆகும். இந்தப் பறவைகள் பூங்கா 23 மார்ச் 2013-இல் பொதுமக்களின் பார்வைக்கு திறக்கப்பட்டது.  

ஆசியாவிலேயே மிகப்பெரிய பறவைகள் பூங்கா என இந்தப் பூங்கா பெயர் பெற்று உள்ளது. உலகின் பல்வேறு நாடுகளில் உள்ள பறவைகள் துறை ஆய்வாளர்கள், இந்த மலாக்கா பறவைகள் பூங்காவிற்கு வருகை புரிந்து பறவைகள் பற்றிய ஆய்வுகளைச் செய்து வருகின்றனர்.  

## பொது
2018-ஆம் ஆண்டு வரை இந்தப் பூங்கா, ஒரு தனியார் நிறுவனத்தின் செயல்பாட்டின் கீழ் இயங்கி வந்தது. 2019-ஆம் ஆண்டில், மலாக்கா மாநில அரசு தலையிட்டு, இந்தப் பூங்காவை மலாக்கா உயிரியல் பூங்கா என்று பெயர் மாற்றம் செய்தது. அதன் பின்னர் மலாக்கா பறவைகள் பூங்கா எனும் பெயரை நிலைப்படுத்தியது.  

இந்தப் பறவைகளின் பூங்காவின் வெளிப்புறம் ஒரு தாழ்வான பச்சை வண்ண அரங்கத்தைச் சார்ந்து இருக்கிறது. அது ஒரு பசுமையான தோற்றத்தையும்; மற்றும் கிளி அமர்ந்த மாதிரியாகவும் உள்ளது. இதுவே அந்தப் பூங்காவின் ஒரு தனிப்பட்ட வரவேற்பு அடையாளம் ஆகும்.  

இந்தப் பூங்காவில் 400-க்கும் மேற்பட்ட இனங்களைச் சேர்ந்த 6,000-க்கும் மேற்பட்ட பறவைகள் உள்ளன.
# பெருக்கல் குறி



**பெருக்கல் குறி** (*Multiplication sign*) , பெருக்கல் குறி அல்லது பரிமாணக் குறி அல்லது மடங்கு குறி என்றும் அறியப்படுகிறது. இது இரு எண்களின் பெருக்கல் செயல்பாட்டைக் குறிக்கப் பயன்படும் ஒரு கணிதக் குறியீடாகும். சிற்றெழுத்து X போலவே இருக்கும் போது, ​​வடிவம் சரியாக நான்கு மடங்கு சுழலும் சமச்சீர் வரிசை உடையதாகும்.  

இக் குறியீடானது தாவரவியலிலும், தாவரவியல் கலப்பினப் பெயர்களிலும் பயன்படுத்தப்படுகிறது.  

## வரலாறு
பெருக்கலைக்குறிக்க குறியீடானது ஆரம்பகால பயன்பாடாக இருந்த்து. ஜான் நேப்பியரின் 1618 பதிப்பின் படி பெயர் தெரியாதவரின் கண்டுபிடிப்பாக இக் குறியீடு தோன்றுகிறது.". இக் குறியீட்டை வில்லியம் ஆக்ட்ரெட்டிற்குக் தனது 1631 ஆம் ஆண்டு இயற்கணித உரையில் இதே குறியீட்டை முதன் முதலில் பயன்படுத்தினார்:  

"இனங்களின் பெருக்கல் என்பது முன்மொழியப்பட்ட அளவுகள் இரண்டையும் 'இன்' அல்லது × என்ற குறியீட்டுடன் இணைக்கிறது, அல்லது சாதாரணமாக ஒரு எழுத்துடன் அளவுகள் குறியீடு இல்லாமல் குறிக்கப்பதாகும் .  

## பயன்கள்
கணிதத்தில், பெருக்கல் குறியீடானது × என்பது பல பயன்பாடுகளைக் கொண்டுள்ளது.  
- இரண்டு எண்களின் பெருக்கல், இங்கு அது "மடங்குகள்" அல்லது "பெருக்கல்" என வாசிக்கப்படுகிறது"
- ஒரு பொருளின் வடிவியல் பரிமாணமமானது ஒரு அறை 10 அடி × 12 அடி பரப்பளவில் இருப்பதைக் குறிப்பிடுவது ஆகும். இங்கு அது பொதுவாக "ஆல்" (எ.கா., "10 அடிக்கு 12 அடி") எனப் படிக்கப்படுகிறது.
- பிக்சல்களில் திரை தெளிவுத்திறன், அதாவது 1920 பிக்சல்கள் × 1080 பிக்சல்கள் "ஆல்" என்று படிக்கவும்.
ஒரு அணிகளின் பரிமாணங்கள், இது பொதுவாக "ஆல்" என்று படிக்கப்படுகிறது.
# எர்பர்ட் அகர்

**எர்பர்ட் செபாஸ்டியன் அகர்** (Herbert Sebastian Agar) (29 செப்டம்பர் 1897-24 நவம்பர் 1980) என்பவர் ஒரு அமெரிக்க பத்திரிகையாளரும் வரலாற்றாசிரியரும் மற்றும் லூயிஸ்வில் கூரியர்- பருவ இதழின் ஆசிரியரும் ஆவார்.  

## தொடக்க கால வாழ்க்கை.
செபாஸ்டியன் அகர் செப்டம்பர் 29,1897 அன்று நியூயார்க் நியூ ரோச்சலில் ஜான் ஜி. அகர் மற்றும் ஆக்னஸ் லூயிஸ் மெக்டொனோ ஆகியோருக்குப் பிறந்தார். 1919- ஆம் ஆண்டில் கொலம்பியா பல்கலைக்கழகத்தில் பட்டம் பெற்றார், 1922-ஆம் ஆண்டில் பிரின்ஸ்டன் பல்கலைக்கழகத்தில் முதுகலைப் பட்டமும், 1924-ஆம் ஆண்டில் முனைவர் பட்டமும் பெற்றார்.  

## தொழில் வாழ்க்கை
அமெரிக்க ஜனாதிபதி பதவியை விமர்சனக் கண்ணோட்டத்துடன் பார்த்த 1933 ஆம் ஆண்டு வெளியான *தி பீப்பிள்ஸ் சாய்ஸ்* என்ற புத்தகத்திற்காக 1934 ஆம் ஆண்டில் அகர் வரலாற்றுக்கான புலிட்சர் பரிசை வென்றார். அகர் தெற்கு அக்ராரியர்களுடன் தொடர்புடையவர் ஆவார். இவர் ஆலன் டேட்டுடன் இணைந்து, *ஹூ ஓன்ஸ் அமெரிக்கா?* என்ற புத்தகத்தைத் தொகுத்தார். (1936). விநியோகவாத சமூகப் பொருளாதார அமைப்பின் அமெரிக்கமயமாக்கப்பட்ட பதிப்பின் வலுவான ஆதரவாளராகவும் இருந்தார்.  

அகரின் 1950 ஆம் ஆண்டு புத்தகமான *தி பிரைஸ் ஆஃப் யூனியன்* ஜான் எஃப் கென்னடிக்கு பிடித்த புத்தகங்களில் ஒன்றாகும், மேலும், அவர் அதன் நகலை தனது மேசையில் வைத்திருந்தார். ஜான் குவின்சி ஆடம்ஸின் தைரியமான செயலைப் பற்றிய தி பிரைஸ் ஆஃப் யூனியனில் இருந்து ஒரு பத்தியில் செனட்டரின் தைரியத்தைப் பற்றி ஒரு கட்டுரையை எழுதுவதற்கான யோசனையை கென்னடிக்கு வழங்கினார். அவர் தனது உரை எழுத்தாளர் டெட் சோரென்சனிடம் பத்தியைக் காட்டினார், மேலும், இதே போன்று சில எடுத்துக்காட்டுகளைக் கண்டுபிடிக்க முடியுமா என்று கேட்டார்.  

## தனிப்பட்ட வாழ்க்கை மற்றும் மரணம்
சூன் 8,1945 அன்று, அகர் கட்டிடக் கலைஞர் சர் எட்வின் லுடியன்ஸின் மகளும், முன்னாள் பிரித்தானிய போக்குவரத்து அமைச்சரான யுவான் வாலஸின் விதவையுமான பார்பரா வாலஸை மணந்தார்.  

அவர் நவம்பர் 24,1980 அன்று இங்கிலாந்தின் சசெக்சில் இறந்தார். அங்கு அவர் இரண்டாம் உலகப் போரிலிருந்து வசித்து வந்தார்.
# பலூசிஸ்தான் பல்கலைக்கழகம்

**பலூசிஸ்தான் பல்கலைக்கழகம் (***The University of Balochistan* சுருக்கமாக ***UB*),** பாக்கித்தானின் பலூசிஸ்தானில் குவெட்டா நகர மையப் பகுதியில் அமைந்துள்ள ஒரு பொதுப் பல்கலைக்கழகம் ஆகும். இது 1970 இல் பலூசிஸ்தானில் நிறுவப்பட்ட மிகப் பழமையான உயர் கல்வி நிறுவனமாகும்.  

## வரலாறு
பலூசிஸ்தான் ஆளுநர் ரியாசு உசேன் பிறப்பித்த கட்டளை மூலம் 1970 அக்டோபரில் இந்த பல்கலைக்கழகம் நிறுவப்பட்டது. சூன் 1996 இல், பலூசிஸ்தான் மாகாண சட்டமன்றத்தில் 1996 பலுசிஸ்தானிய பல்கலைக்கழக சட்டம் நிறைவேற்றியது. இவ்வாறு இப்பல்கலைக்கழகம் மாகாணத்தின் ஒரே பொதுப் பல்கலைக்கழகமாக மாறியது, கலை, அறிவியல், வர்த்தகம், மனிதநேயம் ஆகியவற்றில் உயர் கல்வியை வழங்கியது.  

இது இயற்பியல், வேதியியல் மற்றும் புவியியல் ஆகிய மூன்று துறைகளுடன் தொடங்கியது. காலப்போக்கில் அறிவியல் மேலாண்மை, உயிர் வேதியியல், கல்வி மற்றும் ஆராய்ச்சி நிறுவனம், மொழிகள், இலக்கியம் ஆகியவற்றுக்கு புதிய துறைகள் நிறுவப்பட்டன. கனிமவியல் சிறப்பு மையம், பாக்கித்தான் ஆய்வு மையம், பகுதி ஆய்வு மையம், பலூசிஸ்தான் ஆய்வு மையம், உயர்கல்வி ஆராய்ச்சிக்கான தடுப்பூசியல் மற்றும் உயிரி தொழில்நுட்ப மேம்பட்ட ஆய்வுகளுக்கான மையம் என ஐந்து சிறப்பு மையங்களுள்ளது,  

ஒரு சட்டக் கல்லூரி நான்கு துணை வளாகங்களில் மஸ்துங், கரான், பிசின், கில்லா சைபுல்லா என பல இணைக்கப்பட்ட கல்லூரிகள் நிறுவப்பட்டுள்ளது.  

## பல்கலைக்கழகத்தின் அதிகாரங்கள்
பல்கலைக்கழகத்தின் அதிகாரங்கள் பின்வருமாறு:  

1. பல்கலைக்கழகப் பேரவை
1. செயலவை
1. கல்விக் குழு
1. பாடப்புலங்கள் வாரியம்
1. கல்வி வாரியம்
1. தேர்வு வாரியம்
1. மேம்பட்ட கல்வி மற்றும் ஆராய்ச்சி வாரியம்
1. நிதி மற்றும் திட்டமிடல் குழு
1. இணைப்புக் குழு
1. ஒழுக்கக் குழு

## பாடப்புலங்கள் மற்றும் துறைகள்
பாடப்புலங்கள் மற்றும் துறைகள்/திட்டங்களின் பட்டியல்:  

**1. மேலாண்மை அறிவியல், வணிகம் மற்றும் தகவல் அறிவியல் பாடப்புலங்கள்**  

- வர்த்தகம்
- மேலாண்மை அறிவியல்
- பொருளாதாரம்
- கணினி அறிவியல் மற்றும் தகவல் தொழில்நுட்பத் துறை
- நூலகம் மற்றும் தகவல் அறிவியல்

**2. சமூக அறிவியல் பாடப்புலங்கள்**  

- அரசியல் அறிவியல்
- சமூகவியல்
- சமூக பணி
- அனைத்துலக தொடர்புகள்
- சட்டம்
- பாக்கித்தான் ஆய்வு மையம்
- பலூசிஸ்தான் ஆய்வு மையம்
- பேரிடர் மேலாண்மை மற்றும் மேம்பாட்டு கல்வி

**3. கல்வி மற்றும் மனிதநேய பாடப்புலங்கள்**  

- ஊடகவியல்
- பாலின ஆய்வுகள்
- வரலாறு
- தத்துவம்
- உளவியல்
- நுண்கலைகள்
- இசுலாமிய கல்வி
- பகுதி ஆய்வு மையம்
- கல்வி மற்றும் ஆராய்ச்சி நிறுவனம்

**4. இலக்கியம் மற்றும் மொழிகள் பாடப்புலங்கள்**  

- பலூச்சி
- பிராகுயி
- ஆங்கில மொழி
- ஆங்கில இலக்கியம்
- பசுதூ
- பாரசீகம்
- உருது இலக்கியம்

**5. அடிப்படை அறிவியல் பாடப்புலங்கள்**  

- இயற்பியல்
- வேதியியல்
- கணிதம்
- புள்ளியியல்
**6. பூமி மற்றும் சுற்றுச்சூழல் அறிவியல் பாடப்புலங்கள்**  

- புவியியல்
- நிலவியல்
- சுற்றுச்சூழல் அறிவியல்
- கனிமவியலில் சிறந்து விளங்கும் மையம்
- புதுப்பிக்கத்தக்க ஆற்றல

**7.** **வாழ்க்கை அறிவியல் பாடப்புலங்கள்**  

- உடற்பயிற்சி சிகிச்சை
- உயிர் வேதியியல்
- தாவரவியல்
- விலங்கியல்
- மருந்தகம்
- நுண்ணுயிரியல்
- தடுப்பூசி மற்றும் உயிரி தொழில்நுட்பத்தில் மேம்பட்ட ஆய்வுகளுக்கான மையம்

## இணைந்த கல்லூரிகள்
இப்பல்கலைக்கழகத்தில் ஒரு சட்டக் கல்லூரி மற்றும் பலூசிஸ்தான் உழவியல் கல்லூரி உட்பட 88 இணைந்த கல்லூரிகள் உள்ளன.
# தீப்சிகா நக்பால்

****தீப்சிகா** நக்பால்** (*Deepshikha Nagpal*) தீப்சிகா என்று அழைக்கப்படுபவர், ஓர் இந்திய நடிகையும் திரைப்பட இயக்குநரும் ஆவார். இவர் முக்கியமாக இந்தித் திரைப்படங்கள் மற்றும் இந்தி தொலைக்காட்சி நிகழ்ச்சி தயாரிப்புகளில் ஈடுபட்டுள்ளார். *கோய்லா*, *பாத்ஷா*, *தில்லாகி* மற்றும் *பார்ட்னர்* உள்ளிட்ட பல வெற்றிகரமான இந்தி படங்களில் நடித்துள்ளார். 2014ஆம் ஆண்டில் கலர்ஸ் தொலைக்காட்சியின் மெய்மைக்காட்சி நிகழ்ச்சியான *பிக் பாஸ் சீசன் 8*இல் போட்டியாளராகப் பங்கேற்றார்.  

*கொய்லா* திரைப்படம் வெளியான பிறகுதான் இந்தி திரையுலகில் பாராட்டைப் பெற்றார். இவர் பாலிவுட் திரைப்படமான *தூம் தாதக்கா*வில் சதீசு கௌசிகுடன் பணியாற்றியுள்ளார். இவர் பல தொலைக்காட்சி நிகழ்ச்சிகளிலும் நடித்துள்ளார். இயக்குநராக இவரது முதல் படம், *யே டூரியன்* ஆகும். இது ஆகத்து 2011-இல் வெளியிடப்பட்டது. 2014-இல் இவர் ஒரு போட்டியாளராக *பிக் பாஸ் 8*-இல் கலந்துகொண்டார்.  

## தனிப்பட்ட வாழ்க்கை
தீப்சிகா ஜீத் உபேந்திராவினை திருமணம் செய்துகொண்டார். இந்த இணையருக்கு இரண்டு குழந்தைகள் உள்ளனர். திருமணம் முடிந்த பத்து ஆண்டுகளுக்குப் பிறகு இவர்கள் விவாகரத்து பெற்றுக்கொண்டனர். தொலைக்காட்சி நடிகை ஆர்த்தி நக்பால் இவரின் மூத்த சகோதரி ஆவார். ஆர்த்தி சனவரி 2012-இல், இந்தூரைச் சார்ந்த கொண்ட கேசவ் அரோராவினை இவர் திருமணம் செய்து கொண்டார். இவர் *யே டூரியன்* பட அறிமுக இயக்குநராக உடன் நடித்த நடிகரும் ஆவார்*.*  

தீப்சிகா கலர்ஸ் மெய்ம்மைக் காட்சி *பிக் பாஸ்*, 8-இல் பங்கேற்றார். 21ஆவது நாளில் போட்டியிலிருந்து வெளியேற்றப்பட்டார்.
# மஞ்சு லதா கலாநிதி



**மஞ்சு லதா கலாநிதி** (*Manju Latha Kalanidhi*) என்பவர் ஓர் இந்தியப் பத்திரிகையாளர், எழுத்தாளர், கட்டுரையாளர் ஆவார். இவர் ஏழைகளுக்கு உணவு வழங்கும் நோக்கத்துடன் அரிசி வாளி அறைகூவல் எனும் நிகழ்வினைத் தோற்றுவித்தார். இவர் தற்போது ஐதராபாத்து நகரச் செய்தி ஆசிரியராக தி நியூ இந்தியன் எக்ஸ்பிரசு பத்திரிக்கையில் ஐதராபாத்தில் பணியாற்றுகின்றார்.  

## இளமை
மஞ்சு லதா கலாநிதி, வாரங்கல் காசிப்பேட்டையில் உள்ள புனித ஆன் பள்ளியில் படித்தார். கலாநிதி சென்னையில் உள்ள ஆசிய இதழியல் கல்லூரி<nowiki/>யில் ஊடகவியலில் முதுகலை பட்டயப்படிப்பினை முடித்தார்.  

## தொழில்
மஞ்சு லதா பத்திரிகையாளராகத் தனது வாழ்க்கையை தி டெக்கான் குரோனிக்கள் நிறுவனத்தில் தொடங்கினார். இது ஐதராபாத்தைத் தளமாகக் கொண்ட மிகப்பெரிய தினசரி ஆங்கிலச் செய்தித்தாள் ஆகும். இங்கு ஆறு ஆண்டுகள் பணியாற்றிய பின்னர் லதா, *பிக் ஐதராபாத்தில்* ஆசிரியராகச் சேர்ந்தார். இவர் வாவ்! ஐதராபாத்து எனும் மருத்துவர் ரெட்டி அறக்கட்டளை வெளியிடும் வாழ்க்கை முறை இதழிலும் பணியாற்றினார். இவர் ஒரு இணையழவி ஊடகமான முற்போக்கான எண்ணிம ஊடகத்திலும் பணியாற்றினார். பின்னர், இவர் ஆங்கில நாளிதழான *தி ஹான்ஸ்* இந்தியாவில் ஆசிரியராகச் சேர்ந்தார். இங்கு இவர் தினசரி மற்றும் வாராந்திர அம்சங்களைக் கையாளப் பழகினார். ஹான்ஸ் இந்தியாவின் கல்வி இணைப்பான *யங் ஹான்ஸையும்* இவர் வழிநடத்தினார். மஞ்சு Oryza.com எனும் இணைய அடிப்படையிலான அரிசி ஆராய்ச்சி இதழில், அரிசி வாளி சவால் யோசனை இவரது மனதில் தோன்றியது. பின்னர், தி நியூ இந்தியன் எக்சுபிரசில் முழுநேரப் பணியினை மேற்கொண்டார்.  

தனது வேலையின் ஒரு பகுதியாக Oryza.com, இவர் நெல் பயிர் பற்றி நிறைய ஆராய்ச்சி செய்ய வேண்டியிருந்தது. பசி மற்றும் அரிசி பற்றிய நிறையக் கதைகளைப் படித்தார். பனிக்கட்டி வாளி அறைகூவல் பிரபலத்தால் ஈர்க்கப்பட்டு மஞ்சு இதற்கு ஒரு மனித தொடுதலைக் கொடுக்க விரும்பினார். இதன் அடிப்படையில் அரிசி வாளி அறைகூவலைத் தொடங்கினார். இந்நிகழ்ச்சி பலரை ஈர்த்தது. சாலைகளில் இட்லி/தோசை (இந்தியக் காலை உணவில் சிற்றுண்டி) விற்று தினசரி சம்பாத்தியம் மூலம் தமது குடும்ப வாழ்க்கையினை மேற்கொள்ளும் ஏழைகளுக்கு அரிசி நிறைந்த ஒரு வாளியை மிதிவண்டியில் சென்று நன்கொடையாக வழங்குவது இந்நிகழ்வாகும். இந்நிகழ்வின் புகைப்படத்தைத் தனது முகநூலில் பதிவிட்டு தன்னுடைய நண்பர்கள் சிலரை இதனைத் தொடர அறைக்கூவல் விடுத்தார். இந்தியாவின் பல பகுதிகளிலும், உலகிலும் அரிசி பிரதான உணவாக இருப்பதால் இவர் இதைத் தேர்ந்தெடுத்தார். இது பல மில்லியன் கணக்கான பசியுள்ள வயிற்றின் பசியைத் தணிக்கும். இந்தியாவில் ஆயிரக்கணக்கான மக்களும் வெளிநாடுகளில் உள்ள இந்தியரும் இந்த அறைகூவலை ஏற்றுக்கொண்டு தீவிரமாகப் பங்கேற்றார். இதில். நிறைய பெருநிறுவனங்கள், தனியார் நிறுவனங்கள், கல்வி நிறுவனங்கள் மேலும் தனிநபர்கள் பிரச்சாரத்தில் தீவிரமாகப் பங்கேற்று தாராளமாக அரிசியினை நன்கொடையாக அளித்தனர்.  

## விருதுகள்
ஐக்கிய நாடுகளின் கூட்டமைப்பு மற்றும் அரசு சாரா நிறுவனம் (iCONGOs) லதாவிற்கு கர்மவீர் சக்ரா விருது மற்றும் ரெக்ஸ் கர்மவீர் உலக நிதியுதவியினை வழங்கியது.
# செசுட்ரம் நோக்டர்னம்


**செசுட்ரம் நோக்டர்னம்** (தாவரவியல் பெயர்: *Cestrum nocturnum*, ஆங்கிலம்: *lady of the night*, *night-blooming jasmine*, *night-blooming jessamine*, *night-scented jessamine*, *night-scented cestrum* அல்லது *poisonberry*) என்பது உருளைக் கிழங்கு குடும்பத் தாவரயினமாகும். இதன் பிறப்பிடம் மேற்கு இந்திய தீவுகள் ஆகும். இருப்பினும் தெற்கு ஆசியாவில் அறிமுகப்படுத்தப்பட்டு இயற்கை வாழிடமாக தகவமைத்துக் கொண்டது. தோட்டத்தாவரமாக இது வளர்க்கப்படுகிறது. மல்லிகையைப் போன்று இது இருப்பினும், இது தாவரவியல் ஆய்வுகளின் படி மல்லிப் பேரினத்தின் கீழ் வகைப்படுத்தப்படவில்லை. இதிலுள்ள நஞ்சு நோய் நுண்கிருமிகள் ஆய்வில் பயனாகிறது.
# பைசாலிசு


*Herschellia* <small>Bowdich ex Rchb.</small>  

*Pentaphitrum* <small>Rchb.</small> இப்பேரினத்தினைக் கண்டறிந்த கரோலஸ் லின்னேயஸ் என்பவரை, தாவரவியல் பன்னாட்டு பெயர் சுருக்கத்தால் **L.** என குறிப்பிடுவது முறைமையாகும். இங்கிலாந்திலுள்ள கியூ தாவரவியற் பூங்காவின் ஆய்வகம், இத்தாவரயினம் குறித்து வெளியிட்ட முதல் ஆவணக் குறிப்பு, 1753 ஆம் ஆண்டு எனத் தெரிவிக்கிறது. இப்பேரினத்தின் இயற்கை வாழ்விடப் பரவலிடம் என்பது, அமெரிக்காக்கள் ஆகும்.  

## இனங்கள்
கியூ தாவரவியல் ஆய்வகம், இப்பேரினத்தின் இனங்களாக, 94 இனங்களை, பன்னாட்டு தாவரவியல் அமைப்புகளின் ஒத்துழைப்புகளோடு வெளியிட்டுள்ளது. அவை சான்றுகளுடன், கீழே தரப்பட்டுள்ளன.  

1. Physalis acutifolia
1. Physalis aggregata
1. Physalis ampla
1. Physalis angulata
1. Physalis angustifolia
1. Physalis angustior
1. Physalis angustiphysa
1. Physalis arborescens
1. Physalis arenicola
1. Physalis campanula
1. Physalis campechiana
1. Physalis carnosa
1. Physalis caudella
1. Physalis chenopodiifolia
1. Physalis cinerascens
1. Physalis cinerea
1. Physalis cordata
1. Physalis coztomatl
1. Physalis crassifolia
1. Physalis eggersii
1. Physalis
1. Physalis fendleri
1. Physalis filipendula
1. Physalis flava
1. Physalis glabra
1. Physalis glutinosa
1. Physalis gracilis
1. Physalis greenmanii
1. Physalis grisea
1. Physalis halicacabum
1. Physalis hastatula
1. Physalis hederifolia
1. Physalis heterophylla
1. Physalis hintonii
1. Physalis hirsuta
1. Physalis hunzikeriana
1. Physalis ignota
1. Physalis ingrata
1. Physalis ixocarpa
1. Physalis jaliscensis
1. Physalis lagascae
1. Physalis lanceolata
1. Physalis lassa
1. Physalis latecorollata
1. Physalis leptophylla
1. Physalis lignescens
1. Physalis longicaulis
1. Physalis longifolia
1. Physalis longiloba
1. Physalis longipedicellata
1. Physalis macrosperma
1. Physalis mcvaughii
1. Physalis melanocystis
1. Physalis michoacanensis
1. Physalis microcarpa
1. Physalis mimulus
1. Physalis minimaculata
1. Physalis minuta
1. Physalis missouriensis
1. Physalis mollis
1. Physalis muelleri
1. Physalis neomexicana
1. Physalis nicandroides
1. Physalis orizabae
1. Physalis parvianthera
1. Physalis patula
1. Physalis pennellii
1. Physalis peruviana
1. Physalis philadelphica
1. Physalis philippensis

## இதையும் காணவும்
- மூலிகைப் பட்டியல் (தமிழ்நாடு)
# ரத்னம் (திரைப்படம்)


***ரத்னம்*** ( *Rathnam* ) என்பது இயக்குநர் ஹரி எழுதி இயக்கிய இந்திய தமிழ் அதிரடித் திரைப்படமாகும். இதை *ஸ்டோன் பெஞ்ச் பிலிம்ஸ்*, *ஜீ ஸ்டுடியோஸ்* *இன்வெனியோ ஆரிஜின்* ஆகியவற்றின் கீழ் கார்த்திகேயன் சந்தானம், அலங்கார் பாண்டியன் இணைந்து தயாரித்தனர். விஷால் படத்தின் தலைப்பு வேடத்தில் நடிக்கும் இந்தப் படத்தில் பிரியா பவானி சங்கர், ராமச்சந்திர ராஜு, சமுத்திரக்கனி, கௌதம் மேனன், யோகி பாபு ஆகியோர் நடித்திருந்தனர்.  

விஷாலின் 34வது திரைப்படமாக *விஷால் 34* என்ற தற்காலிகப் பெயரின் கீழ் ஏப்ரல் 2023 இல் இந்தப் படம் அதிகாரப்பூர்வமாக அறிவிக்கப்பட்டது. பின்னர் **ரத்னம்** என அதிகாரப்பூர்வப் பெயர் டிசம்பர் 2023 இல் அறிவிக்கப்பட்டது. முதன்மை புகைப்படம் எடுக்கும் பணி சூலை 2023 இல் தொடங்கியது. தூத்துக்குடி, திருச்சி, காரைக்குடி, வேலூர், திருப்பதி, சென்னை உள்ளிட்ட இடங்களில் படப்பிடிப்பு நடத்தப்பட்டு, 2024 சனவரி பிற்பகுதியில் முடிக்கப்பட்டது. இப்படத்திற்கு தேவி ஸ்ரீ பிரசாத் இசையமைக்க, சுகுமார் ஒளிப்பதிவும், டி. எஸ். ஜே படத்தொகுப்பும் மேற்கொண்டுள்ளனர். பீட்டர் ஹீன், கனல் கண்ணன், சூப்பர் சுப்பராயனின்ன் மகன் திலீப் சுப்பராயன், விக்கி ஆகியோர் சண்டைக்காட்சிகளை அமைத்துள்ளனர்.  

*ரத்னம்* 26 ஏப்ரல் 2024 அன்று திரையரங்குகளில் வெளியிட திட்டமிடப்பட்டது.  

## நடிகர்கள்
- ரத்னமாக விஷால்
- பிரியா பவானி சங்கர்
- சமுத்திரக்கனி
- ராமச்சந்திர ராஜு
- கௌதம் மேனன்
- யோகி பாபு
- முரளி சர்மா
- மோகன் ராமன்

## இசை.
ஆறு (2005), சிங்கம் (2010), வேங்கை ( 2011), சிங்கம் 2 (2013) போன்ற படங்களுக்குப் பிறகு ஹரியுடன் இணைந்து ஆறாவது முறையாக தேவி ஸ்ரீ பிரசாத் இசையமைத்துள்ளார். தனிப்பாடலான "வாரி ரத்னம்" 1 ஜனவரி 2024 அன்று வெளியிடப்பட்டது. படத்தின் இசைத் தட்டு உரிமையை ஆதித்யா மியூசிக் நிறுவனம் வாங்கியதாக தயாரிப்பு நிறுவனம் அறிவித்தது.  

ஏப்ரல் 26 அன்று திரையரங்குகளில் *ரத்னம்* வெளியிட திட்டமிடப்பட்டது.  
படத்தின் முன்னோட்டம் 2023 திசம்பரில் வெளியிடப்பட்டது.  

### வீட்டு ஊடகங்கள்
படத்தின் திரையரங்கத்திற்குப் பிந்தைய ஒளிபரப்பும் உரிமையை ஓடிடி தளமான ஜீ5 வாங்கியது. படத்தின் செயற்கைக்கோள் உரிமத்தை ஜீ தமிழ், ஜீ திரை வாங்கியுள்ளது.
# பொட்டாசியம் சிடீயரேட்டு



**பொட்டாசியம் சிடீயரேட்டு** (*Potassium stearate*) என்பது C<sub>18</sub>H<sub>35</sub>KO<sub>2</sub> என்ற மூலக்கூற்று வாய்ப்பாட்டால் அடையாளப்படுத்தப்படும் ஒரு வேதிச் சேர்மம் ஆகும். உலோகக் கரிமச் சேர்மமான இச்சேர்மம் பொட்டாசியமும் சிடீயரிக் அமிலமும் சேர்ந்து வினைபுரிவதால் உருவாகிறது. கொழுப்பு அமிலத்தினுடைய உலோக வழிப்பெறுதியாக இருப்பதால் இது ஓர் உலோக சோப்பு என்றும் கருதப்படுகிறது.  

## தயாரிப்பு
ஆல்ககாலில் கரைக்கப்பட்ட பொட்டாசுடன் சிடீயரிக் அமிலத்தின் சூடான கரைசலை சேர்த்து வினைபுரியச் செய்வதன் மூலம் பொட்டாசியம் சிடீயரேட்டு தயாரிக்கப்படுகிறது.  

## இயற்பியல் பண்புகள்
நிறமற்ற படிகங்களாக பொட்டாசியம் சிடீயரேட்டு உருவாகிறது.  
குளிர்ந்த நீரில் சிறிதளவு கரையும். சூடான நீரிலும் எத்தனால் கரைசலிலும் நன்கு கரையும். ஈதர், குளோரோஃபார்ம், கார்பன் டைசல்பைடு போன்ற கரைப்பான்களில் கரையாது. திரவ சோப்பின் ஒரு கூறாகவும் இது கருதப்படுகிறது.  

## பயன்கள்
பொட்டாசியம் சிடீயரேட்டு முதன்மையாக அழகுசாதனப் பொருட்கள் மற்றும் உணவுப் பொருட்களில் குழம்பாக்கியாகப் பயன்படுத்தப்படுகிறது. மேலும் இது ஒரு சுத்தப்படுத்தும் பொருளாகவும், மசகு எண்ணெய்யாகவும் பயன்படுத்தப்படுகிறது.  

## தீங்குகள்
தோல் எரிச்சலையும் கடுமையான கண் எரிச்சலையும் ஏற்படுத்தும்.
# மலாக்கா கலைக்கூடம்


**மலாக்கா கலைக்கூடம்** மலாய்: *Balai Seni Lukis Melaka*; ஆங்கிலம்:*Malacca Art Gallery*; சீனம்:马六甲美术馆) என்பது மலேசியா, மலாக்கா, மத்திய மலாக்கா மாவட்டம், மலாக்கா மாநகரத்தில் உள்ள ஓவியக் கலைக்கூடம் ஆகும். மலேசியாவில் மிகப் பழைமையான கலைக்கூடங்களில் ஒன்றாக அறியப்படுகிறது.  

1958-ஆம் ஆண்டில் நிறுவப்பட்ட இந்தக் கலைக்கூடம், கட்டிடத்தின் மேல் தளத்தில் அமைந்துள்ளது. முதன்முதலில் 1640-ஆம் ஆண்டுகளில், இடச்சு மலாக்கா அரசாங்கத்தின் நிர்வாக அலுவலகமாகச் செயல்பட்டது.  

தற்போது அதே கட்டிடத்தின் தரைத் தளத்தில் மலேசிய இளைஞர் அருங்காட்சியகம் நிறுவப்பட்டு உள்ளது.  

## பொது

கலைக்கூடத்தின் நிரந்தரப் பகுதியில் ஏறக்குறைய 150 ஓவியங்கள் மற்றும் 30 சிற்பங்கள் காட்சிப்படுத்தப்பட்டு உள்ளன. மலேசியாவின் பிரபல ஓவியர்களான ரபி அப்துல் ரகுமான், வான் உய்-சியு, ரகமத் ரம்லி, ரபி அப்துல் கானி, செகான் சான் போன்றவர்கள் வரைந்த ஓவியங்கள் அந்தக் கலைக்கூடத்தில் சிறப்பு படைப்புகளாக உள்ளன.  

நெதர்லாந்து நாட்டைச் சேர்ந்த ஓவியர் ஜெரார்ட் வான் டென் ஓடெலார் என்பவரின் ஓவியங்களும் காட்சிப்படுத்தப்பட்டு உள்ளன. அந்த ஓவியங்களைத் தவிர, கையெழுத்து கண்காட்சிகள், திரைப்படக் கண்காட்சிகள் போன்ற பிற கண்காட்சிகளும் தொடர்ந்து நடைபெறுகின்றன.
# பெர்ரிக் சிடீயரேட்டு



**பெர்ரிக் சிடீயரேட்டு** (*Ferric stearate*) என்பது C<sub>54</sub>H<sub>105</sub>FeO<sub>6</sub> என்ற மூலக்கூற்று வாய்ப்பாட்டால் அடையாளப்படுத்தப்படும் ஒரு வேதிச் சேர்மம் ஆகும். உலோகக் கரிமச் சேர்மமான இச்சேர்மம் இரும்பும் சிடீயரிக் அமிலமும் சேர்ந்து வினைபுரிவதால் உருவாகிறது. கொழுப்பு அமிலத்தினுடைய உலோக வழிப்பெறுதியாக இருப்பதால் இது ஓர் உலோக சோப்பு என்றும் கருதப்படுகிறது.  

## தயாரிப்பு
இரும்பு ஆக்சைடும் சிடீயரிக் அமிலமும் சேர்ந்து வினைபுரிவதால் பெர்ரிக் சிடீயரேட்டு உருவாகும்.  
மூவெத்திலீன் ஈரமீன் முன்னிலையில் இரும்பு குளோரைடுடன் சிடீயரிக் அமிலத்தைச் சேர்த்து சூடுபடுத்தியும் இதை தயாரிக்கலாம்.  

## இயற்பியல் பண்புகள்
ஆரஞ்சு சிவப்பு நிறத்தில் நீருறிஞ்சும் படிகங்களாக பெர்ரிக் சிடீயரேட்டு உருவாகிறது.  

நீரில் கரையாது. சூடான எத்தனால், தொலுயீன், குளோரோஃபார்ம், அசிட்டோன், பென்சீன், டர்பெண்டைன் ஆகியவற்றில் கரையும்.  

## பயன்கள்

பெர்ரிக் சிடீயரேட்டு கரிமத் தொகுப்பு வினைகளீல் வினையூக்கியாகப் பயன்படுத்தப்படுகிறது. மேலும், பகுப்பாய்வு வேதியியலில் ஒரு வினையாக்கியாகவும் உயிர் வேதியியலில் நிலைப்படுத்தியாகவும் பயன்படுத்தப்படுகிறது.
# மலாக்கா செங் கோ கலைக்கூடம்


**மலாக்கா செங் கோ கலைக்கூடம்** மலாய்: *Galeri Laksamana Cheng Ho*; ஆங்கிலம்:*Gallery of Admiral Cheng Ho*; சீனம்: 郑和海军上将画廊; ) என்பது மலேசியா, மலாக்கா, மத்திய மலாக்கா மாவட்டம், மலாக்கா மாநகரத்தில் உள்ள ஓவியக் கலைக்கூடம் ஆகும். சீனா நாட்டின் கடற்படைத் தளபதியும்; நாடுகாண் பயணியுமான செங் கோ (*Admiral Cheng Ho*) என்பவரின் நினைவாக, மலாக்கா மாநகரில் உருவாக்கப்பட்ட வரலாற்றுக் கலைக்கூடம் என அறியப்படுகிறது.  

பிப்ரவரி 2003-இல் திறக்கப்பட்ட இந்தக் கலைக்கூடம், மலாக்கா மாநிலத்தின் சுற்றுலா வளர்ச்சியுடன் தொடர்புடையது.  

## பொது

தென்கிழக்கு ஆசியாவிற்கான செங் கோவின் பயணங்களை அந்தக் கலைக்கூடம் ஓவியங்கள் மூலமாக காட்சிப் படுத்துகிறது. பன்னாட்டு உறவுகளில் செங் கோ ஒரு மரபு மனிதராகச் சித்தரிக்கப்படுகிறார். அவர் மிங் அரசமரபு அரசியல் உறவுமுறைத் தொடர்புகளை; ஆப்பிரிக்கா மற்றும் ஆசிய நாடுகளில் வலுவான முறையில் உருவாக்கி கொடுத்தவராகும்.  

மிங் அரசமரபு (*Ming dynasty*) என்பது 1368 -1644-ஆம் ஆண்டுகளில் சீனாவை ஆட்சிசெய்த ஒர் அரசமரபு ஆகும். மனித வரலாற்றில் மிகப்பெரிய ஒழுங்குமுறை அரசாங்கமும், சமூக நிலைத்தன்மையும் கொண்டதாக மிங் அரசமரபு கருதப்படுகிறது..  

### கடற்படைத் தளபதி செங் கோ

கடற்படைத் தளபதி செங் கோ, உலகின் பெரும்பகுதிகளுக்கு கடற்பயணங்களை மேற்கொண்டுள்ளார். மலாக்கா நீரிணையில் பயணிக்கும் போது மலாக்கா, புலாவ் பெசார் தீவில் ஓய்வு எடுத்துக் கொண்டதாகவும் வரலாற்றுப் பதிவுகளின் மூலமாக அறியப்படுகிறது.  

மலாக்கா, புரூணை, ஜாவா, தாய்லாந்து, தென்கிழக்காசியா, இந்தியா, ஆப்பிரிக்கா, அராபியத் தீபகற்பம் முதலான இடங்களுக்குச் சென்ற செங் கோ; சீனாவிற்குப் பெரும் அளவில் திறைச் செல்வங்களை ஈர்த்து வந்தார்.  

## காட்சியகம்